Els trabucaires denuncien que podrien desaparèixer si el Ministeri d'Indústria no canvia el reglament d'explosius i demanen diàleg. La reclamació coincideix amb la Trobada de Trabucaires de Taradell, que reuneix 300 participants aquest cap de setmana.

La Coordinadora de Trabucaires de Catalunya lamenta que el ministeri no ha fet cas dels acords a què han arribat les colles de trabucaires amb la Generalitat, la Guàrdia Civil i la delegació del govern durant els últims 15 anys. Assegura que ara els imposa una burocràcia excessiva pensada per a les festes de moros i cristians, que mouen tones de pólvora.

El president dels trabucaires, Antoni Moliné, explica que part de la indignació de la coordinadora respon a la falta de diàleg.

Amb el nou reglament, les colles estan obligades a presentar la documentació amb un mes d'antelació, el doble que fins ara. A més, limita l'ús de pólvora per cada trabucaire i reclama fins a 17 documents, com ara una justificació de les necessitats de consum de cada trabucaire, mesures de seguretat, o el dipòsit d'una garantia mínima de més de 360.000 euros per cobrir els possibles desperfectes provocats per la pólvora. Moliné reclama facilitar els tràmits.

La Coordinadora de Trabucaires lamenta també que el ministeri encara no hagi respost a la petició d'una reunió per parlar de la normativa que li van fer el 3 de maig. I asseguren que les dificultats del nou reglament poden provocar la desaparició d'algunes colles.